汝等比丘！於我滅後，當尊重珍敬波羅提木叉，如闇遇明，貧人得寶當知此則是汝等大師，若我住世無異此也，持淨戒者。不得販賣貿易，安置田宅，畜養人民奴卑畜生，一切種植及諸財寶，皆當遠離，如避火坑。不得斬伐草木，墾土掘地。合和湯藥，占相吉凶，仰觀星宿，推步盈虛，曆數算計，皆所不應，節身時食，清淨自活，不得參預世事，通致使命，咒術仙藥，結好貴人，親厚媟慢，皆不應作。當自端心，正念求度，不得包藏瑕疵，顯異惑眾，於四供養，知量知足，趣得供事，不應畜積。
汝等比丘！已能住戒，當製五根，勿令放逸，入於五欲。譬如牧牛之人，執杖視之，不令縱逸，犯人苗稼。若縱五根，非唯五欲，將無涯畔，不可製也。亦如惡馬，不以轡製，將當牽人墬於坑陷。如被劫賊，苦止一世，五根賊禍，殃及累世，為害甚重，不可不慎。是故智者製而不隨，持之如賊，不令縱逸，假令縱之，皆亦不久見其磨滅。此五根者，心為其主，是故汝等，當好製心。心之可畏，甚於毒蛇、惡獸、怨賊、大火越逸，未足喻也。譬如有人，手執蜜器，動轉輕躁，但觀其蜜，不見深坑。譬如狂象無鉤，猿猴得樹騰躍踔躑，難可禁製，當急挫之，無令放逸。縱此心者，喪人善事，製之一處，無事不辦。是故比丘，當勤精進，折伏汝心。
汝等比丘！受諸飲食，當如服藥，於好於惡，勿生增減。趣得支身，以除饑渴。如蜂采華，但取其味，不損色香。比丘亦爾，受人供養，趣自除惱，無得多求，壞其善心。譬如智者，籌量牛力所堪多少，不令過分，以竭其力。
汝等比丘！晝則勤心修習善法，無令失時，初夜後夜，亦勿有廢。中夜誦經，以自消息，無以睡眠因緣，令一生空過，無所得也。當念無常之火，燒諸世間，早求自度，勿睡眠也。諸煩惱賊，常伺殺人，甚於怨家，安可睡眠，不自警寤。煩惱毒蛇，睡在汝心，譬如黑蚖，在汝室睡，當以持戒之鉤，早摒除之。睡蛇既出，乃可安眠。不出而眠，是無慚人也。慚恥之服，於諸莊嚴，最為第一。慚如鐵鉤，能製人非法，是故常當慚愧，無得暫替。若離慚恥，則失諸功德。有愧之人，則有善法；若無愧者，與諸禽獸無相異也。
汝等比丘！若有人來，節節支解，當自攝心，無令嗔恨，亦當護口，勿出惡言。若縱恚心，即自妨道，失功德利。忍之為德，持戒苦行，所不能及，能行忍者，乃可名為有力大人。若其不能歡喜忍受惡罵之毒，如飲甘露者，不名入智慧人也。所以者何，嗔恚之害，則破諸善法，壞好名聞。今世後世，人不喜見。當知嗔心，甚於猛火，常當防護，無令得入。劫功德賊，無過嗔恚，白衣受欲，非行道人，無法自製，嗔猶可恕。出家行道，無欲之人，而懷嗔恚，甚不可也。譬如清冷雲中，霹靂起火，非所應也。
汝等比丘，諂曲之心與道相違，是故宜應質直其心。當知諂曲，但為欺誑，入道之人，則無是處。是故汝等，宜當端心，以質直心為本。汝等比丘，當知多欲之人，多求利故，苦惱亦多。少欲之人，無求無欲，則無此患。直爾少欲，尚宜修習，何況少欲，能生諸功德。少欲之人，則無諂曲以求人意，亦複不為諸根所牽。行少欲者，心則坦然，無所憂畏，觸事有餘，常無不足。有少欲者，則有涅槃，是名少欲。
汝等比丘！若欲脫諸苦惱，當觀知足。知足之法，即是當樂安隱之處。知足之人，雖臥地上，猶為安樂；不知足者，雖處天堂，亦不稱意。不知足者，雖富而貧；知足之人，雖貧而富。不知足者，常為五欲所牽，為知足者之所憐湣，是名知足。
汝等比丘，若種種戲論，其心則亂，雖複出家，猶未得脫。是故比丘，當急舍離亂心戲論。若汝欲得寂滅樂者，唯當善滅戲論之患，是名不戲論。
汝等比丘！常當一心，勤求出道。一切世間動不動法，皆是敗壞不安之相。汝等且止，勿得複語，時將欲過，我欲滅度，是我最後之所教誨。